[{"text_idx": "#000000", "text": "UEA denove prokrastas la novan retejon"}, {"text_idx": "#000001", "text": "La 26-an de julio 2013 la komitato de UEA decidis rezervi 100 000 eu\u0306rojn por la starigo de nova retejo. La projekto lau\u0306 la estraro estis unu el la c\u0302efaj prioritatoj de la asocio. Dek jarojn poste, UEA dubas c\u0302u la sistemo entute estas bezonata kaj denove prokrastas g\u0302ian lanc\u0302on."}, {"text_idx": "#000002", "text": "Dum dau\u0306ris la preparado de la nova retejo de UEA, la Centra Oficejo de la asocio malplenig\u0302is je oficistoj."}, {"text_idx": "#000003", "text": "La laboro por krei novan retejon kaj novan komputilan administran sistemon por UEA havis multajn komplikajn fazojn kun pluraj diversaj respondeculoj. Baldau\u0306a lanc\u0302o de la nova retejo multfoje estis promesita kaj c\u0302iam prokrastita."}, {"text_idx": "#000004", "text": "Laste oni antau\u0306vidis lanc\u0302on de la nova sistemo por septembro 2022, sed ankau\u0306 tiam nenio okazis, kvankam c\u0302io devis esti preta. Lau\u0306 informoj de Libera Folio la estraro de UEA tiam ne trovis la sistemon kontentiga kaj tial ne pretis pagi la lastan parton de la rekompenco al TEJO, kiu ekde 2019 lau\u0306 kontrakto kun UEA laboras pri la projekto."}, {"text_idx": "#000005", "text": "En majo TEJO informis en sia cirkulero, ke oni \u201csukcese liveris la provlanc\u0302on de la sistemo al UEA\u201d. Tio s\u0302ajne signifas, ke la estraranoj de UEA ricevis ligilon al nova, funkcianta versio de la administra sistemo AKSO kaj al la nova retejo. Tamen neniuj pliaj pas\u0302oj okazis."}, {"text_idx": "#000006", "text": "Lau\u0306 Duncan Charters, la prezidanto de UEA, AKSO \u201clevas plurajn strategiajn demandojn, kiujn la Estraro atente pristudis, sed ankorau\u0306 ne finsolvis\u201d."}, {"text_idx": "#000007", "text": "\u2013 Ni devos vidi mem por kiuj partoj de la kompleksaj bezonoj de UEA estas jam preta au\u0306 preskau\u0306 preta la AKSO-sistemo, pro tio ni ankorau\u0306 ne havas la informojn sufic\u0302ajn por g\u0302in lanc\u0302i. Tamen la progreso certe kurag\u0302igu tiujn kiuj perdis esperon pri la projekto, kaj espereble post kelkaj tagoj ni povos respondi pli precize, Duncan Charters reagis al demando de Libera Folio la 20-an de junio."}, {"text_idx": "#000008", "text": "Ne klaras pri kiaj \u201cstrategiaj demandoj\u201d temas, sed jam ekde la komitata kunsido de UEA en decembro 2022 evidentas, ke ne c\u0302iuj gvidantoj de UEA entuziasmas pri la reteja projekto. Tiu impreso fortig\u0302is dum komuna kunsido de estraranoj de TEJO kaj UEA sabate la 24-an de junio."}, {"text_idx": "#000009", "text": "Lau\u0306 informoj de Libera Folio precipe la g\u0302enerala direktoro de UEA, Martin Scha\u0308ffer, argumentas, ke la asocio ne elspezu pli da mono sed rezignu pri la tuta projekto. Mankis interkonsento inter la reprezentantoj de UEA, kaj la tuta afero denove estis prokrastita."}, {"text_idx": "#000011", "text": "\u2013 En la koncerna kunsido mi certe ne argumentis nuligi c\u0302ion. Tamen sufic\u0302e multaj problemoj devus esti ankorau\u0306 solvitaj. Pro la manko de homaj kaj financaj fortoj, mi ne vidas baldau\u0306an solvon. En ideala kazo ekzistus oficisto au\u0306 volontulo (projekt-mastrumanto kun programistaj kaj kunordigaj konoj), kiu konstante akompanus la projekton. Tion ni bedau\u0306rinde ne havis/havas (au\u0306 ne trovis)."}, {"text_idx": "#000012", "text": "Ankau\u0306 prezidanto Duncan Charters en nova mesag\u0302o al Libera Folio dementas la aserton, ke UEA pretus rezigni pri la reteja projekto, sed argumentas ke transiro al nova sistemo estas granda projekto en si mem kaj postulas multan laboron:"}, {"text_idx": "#000013", "text": "\u2013 Nek mi nek miaj kolegoj estas rezignemaj pri projekto kiu povos modernigi niajn procedurojn, servojn al la membraro, kaj vizag\u0302on al la publiko. Tamen se ni decidus \u201clanc\u0302i\u201d g\u0302in sen elprovado kaj sen trovo de la necesaj solvoj al la diversaj demandoj kiel tiu kiun mi priskribis al vi, ni ne servus al UEA kaj al la membraro. Por tiu kazo la trovo de tau\u0306ga akompananto al la transiro s\u0302ajnas antau\u0306kondic\u0302o por sukcesa subteno de la projekto kaj de g\u0302ia c\u0302efa uzanto por administraj aferoj. Pri tio ni interkonsentis."}, {"text_idx": "#000014", "text": "Ec\u0302 se la estraro de UEA formale ne rezignas pri la reteja projekto, s\u0302ajnas do ke g\u0302ia realigo estos plu prokrastita g\u0302is la tago de sankta neniamo. Hans Becklin, reprezentanto de TEJO en la komitato de UEA, mem ne partoprenis la sabatan kunsidon, sed dum pli fruaj diskutoj vidis indicojn pri la malemo de UEA enkonduki la novan sistemon."}, {"text_idx": "#000015", "text": "\u2013 Mia kompreno estas, ke pro la s\u0302ang\u0302oj en UEA kelkaj homoj, inkluzive de la G\u0302enerala Direktoro, ne plu vidas apartan utilon en AKSO \u2014 kiu kompreneble estas unuavice unuecigo de la diversaj, pelmelaj sistemoj nun uzataj en UEA. La asocio estas malgranda, kaj tiuj vers\u0302ajne ja povus dau\u0306ri plu \u2014 se ne eterne, almenau\u0306 sufic\u0302e longe. Sed mia perspektivo estas, ke apenau\u0306 sencas rezigni pri plene moderna sistemo (ec\u0302 se ne perfekte tajlita al la nuna stato de UEA) favore al sistemoj ellaboritaj antau\u0306 la naskig\u0302o de la plimulto de la TEJO-membraro."}, {"text_idx": "#000016", "text": "Lau\u0306 Hans Becklin, ec\u0302 la nuna UEA, sen bezono de kongresa administrado, havos grandan utilon de la nova sistemo."}, {"text_idx": "#000017", "text": "\u2013 Evidente UEA kaj TEJO dau\u0306re devas administri siajn membrojn kaj ties datumojn. Ankau\u0306 la iaman enhavon de la jarlibro, UEA-kontojn, ktp. C\u0302ion c\u0302i, lau\u0306 mia kompreno, AKSO faros multe pli efike ol nun, kun tau\u0306ga au\u0306tomatigo. Ekzemple, imagu kiom da membroj forfalas el niaj registroj nur pro pigro \u2014 c\u0302u ni vere ne sekvos la s\u0302ablonon de c\u0302iuj modernaj entreprenoj kaj magazinoj, au\u0306tomate remembrigante c\u0302iujn kreditkarte?"}, {"text_idx": "#000018", "text": "La kompletan g\u0302isnunan koston de la reteja projekto ne facilas kalkuli. En 2013 por la celo estis bug\u0302etitaj 100 000 eu\u0306roj, kiuj en la bilanco de UEA estis lokitaj en la rezervo \u201cReteja Renovigo\u201d. Lau\u0306 la plej aktuala havebla bilanco de UEA en la rezervo restas 27 800 eu\u0306roj."}, {"text_idx": "#000019", "text": "Kiam la projekto estos finita, UEA devos pagi al TEJO la finan sumon de 30 000 eu\u0306roj, do la formala kosto atingos iom pli ol 100 000 eu\u0306rojn. Tamen krom tio por financi la projekton evidente estis uzita, rekte au\u0306 malrekte, mono el la administra subvencio de EU."}, {"text_idx": "#000021", "text": "\u2013 Asocioj, kiuj provas harmoniigi siajn datumbazojn, krei novajn sistemojn, kaj produkti novan retpag\u0302on kun interfaco por tiuj datumbazoj kaj sistemoj malofte elspezas nur 100 000 eu\u0306rojn en EU au\u0306 Nord-Ameriko. Mia persona sperto en grandaj entreprenoj montras, ke ofte la elspezoj estas la dekoblo por malpli komplika projekto. La glataj sistemoj, kiujn ni konas en la plej grandaj, mondaj firmaoj kostas milionojn kaj havas reg-stabojn foje pli grandajn ol la tuta membraro de UEA kaj TEJO! Kaj nun ni estas, dank\u2019 al multa laboro, sojle de glata sistemo ankau\u0306 por UEA \u2014 koste de multaj miloj kaj amaso da volontula (au\u0306 duone volontula) laboro. Kial ni forj\u0302etus tion \u2014 kaj ankau\u0306 la fidon de niaj membroj?"}, {"text_idx": "#000022", "text": "Libera Folio: Se post dekjara laboro pri projekto, kiu en 2013 estis deklarita prioritata, la rezulto estos nula, kion tio diros pri la stato de UEA nun?"}, {"text_idx": "#000025", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000026", "text": "Esperanto estis uzata en virtuala UN-kunsido"}, {"text_idx": "#000027", "text": "UEA forgesis revizoron kaj Centran Oficejon"}, {"text_idx": "#000028", "text": "Aliaj organizoj kaj firmaoj povas krei novajn retejojn en malpli ol unu jaro...\nC\u0302u ili iajn ajn kontentig\u0302os pri g\u0302i au\u0306 c\u0302u ili senfine plendadac\u0302os kaj poste anoncos ke la projekto estis c\u0302esigita pro \u201cmanko de rezulto\u201d?"}, {"text_idx": "#000034", "text": "Kiom da novaj\u0302oj estis en la lastaj jaroj pri \u201cla nova retejo de UEA\u201d? C\u0302u iu scias kiam establig\u0302is la nuna aspekto de ? G\u0302i aspektas ege malmoderna, minimume 2011-a."}, {"text_idx": "#000035", "text": "C\u0302u iu scias kiam establig\u0302is la nuna aspekto de ? G\u0302i aspektas ege malmoderna, minimume 2011-a\nKredu/ne kredu, sed UEA per la nuna 2002-stila anstatauigis sian 1997-stilan retejon en 2014! (Efektive temas pri la sama retejo, sed kun refasonita hau\u0306to.)"}, {"text_idx": "#000036", "text": "Konsiderante la historion pri la origino de Libera Folio, kiun oni antau\u0306nelonge rememoris okaze de g\u0302ia jubileo, mi proponas komenci c\u0302iujn novaj\u0302ojn pri la krizo en UEA de c\u0302i tiu video."}, {"text_idx": "#000039", "text": "En la reala mondo, estraro de organizo kiu montras sin nekapabla fari c\u0302i tiun taskon estus forigita."}, {"text_idx": "#000041", "text": "La baza problemo estas manko de klaraj, realismaj celoj. UEA simple vagas kaj umas."}, {"text_idx": "#000042", "text": "Estas vere, ke nuna UEA ne havas celon, sed senrespondeca estraro havas celon, kiun \u201cili\u201d nepre atingos, se ni restos indiferentaj observantoj.\nUEA jam perdis oficejon, bibliotekon, monon. Kiam UEA tute bankrotos, tiam eblos esperi shanghojn en UEA."}, {"text_idx": "#000043", "text": "Kion vi volus fari krom legi la sensencaj\u0302ojn de la mondofremda Becklin au\u0306 la eternajn ridegindajn \u201cstrategiajn demandojn\u201d, de \u201cCharters?\nNura eblo estas la starigo de tute nova asocio kun tute nova strukturo, kun entuziasmuloj, sen la kretenoj, fus\u0302uloj, detruantoj kaj s\u0302teluloj."}, {"text_idx": "#000044", "text": "Se ni E-istoj volas savi la lingvon kaj la komunumon, ni devas nun agi kaj lasi flanken la mortan UEA.\nKun la nunaj evoluoj rilate artefaritan inteligentecon Esperanto baldau\u0306 apartenos definitive al la pasinteco. La demando estas c\u0302u ankorau\u0306 g\u0302i estas savebla post preskau\u0306 20 jaroj da neglekto de la cifereca epoko."}, {"text_idx": "#000046", "text": "Malapero de novaj\u0302pag\u0302aro, kiu ne plu faras multe pli ol g\u0302istede raporti pri neaperonta retpag\u0302aro de UEA kaj aliaj stultaj\u0302oj de mortanta asocio, ne estus granda perdo."}, {"text_idx": "#000047", "text": "> \u201cNura eblo estas la starigo de tute nova asocio kun tute nova strukturo, kun entuziasmuloj...\nSe ni E-istoj volas savi la lingvon kaj la komunumon, ni devas nun agi kaj lasi flanken la mortan UEA\u201d /Bryce/\nSed necesas profunde pensi pri tio, por ke tiaj ideoj ne restu malplenaj fantazioj."}, {"text_idx": "#000048", "text": ">La baza problemo estas manko de klaraj, realismaj celoj."}, {"text_idx": "#000050", "text": "> \u201dSe la rezulto montrig\u0302OS nula, c\u0302iuj membroj de UEA devOS serioze demandi sin, c\u0302u UEA bezonas multe pli radikalan restrukturigon...\u201d/Hans Becklin/"}, {"text_idx": "#000051", "text": "Rimarku, ke Becklin konsilas al ni ekmediti pri la estonteco de UEA, sed nur post la nula rezulto de la \u201cprojekto\u201d, shajne, li opinias ke tio ankorau ne estas klara.\nKial ni, lau Becklin, ne povas pensi pri tio nun? Kial li mem ne faras proponojn pri shanghoj?\nKio malebligas al li k alia estraro komenci reformojn nun, sen atendi la finon de la \u201cprojekto\u201d k la kompletan bankrotigon de UEA."}, {"text_idx": "#000053", "text": "Unue ni devas havi estraron, kiu vere volas sukcesi, kaj poste ni devas ekzistigi asocian strukturon, kiu ebligas al ni respondecigi la estraron.\nLa nuna strukturo de UEA estas absolute nedemokratia, tial la negativa rezulto de la projekto ne estas hazarda."}, {"text_idx": "#000057", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]